Brusel 5. marca (TASR) – Litovská prezidentka Dalia Grybauskaite na minulotýždňovom summite EÚ vyjadrila nesúhlas so sprísnením sankcií Európskej únie voči Bielorusku aj v ekonomickej rovine, uviedol dnes európsky internetový denník Euobserver.
Novinári sa o nesúhlasnom postoji litovskej prezidentky dozvedeli až po summite. Oficiálna správa zo zasadania Európskej rady, ktorú slovenským novinárom potvrdila aj premiérka SR Iveta Radičová, bola taká, že lídri EÚ súhlasia s predošlým návrhom ministrov zahraničných vecí členských krajín EÚ na sprísnenie sankcií voči bieloruskému režimu. Sprísnenie reštriktívnych opatrení EÚ sa malo týkať aj predstaviteľov hospodárskeho života v Bielorusku, aby sankcie konkrétne postihovali ľudí, ktorí na tomto nedemokratickom režime ekonomicky prosperujú.
Litovská prezidentka však ostatných lídrov EÚ upozornila, že sankcie tohto druhu budú mať aj svoj negatívny účinok.
"Politicky a ekonomicky vháňajú Bielorusko do náručia Ruska a mimo akéhokoľvek okruhu západného vplyvu," uviedla Grybauskaite.
Jej výstraha však na finálnom rozhodnutí lídrov EÚ sprísňovať sankcie voči Minsku nič nezmenila.
(spravodajca TASR Jaromír Novak) juh